Olen ise saanud mitmeid tagasisidesid (ehk -sidemeid?:), et minu blogi on inspireerinud üht või teist inimest oma blogimist alustama. Iseenesest ju äärmiselt sümpaatne tunnustustavaldus või  kuidas seda võttagi. Kellegi jaoks inspiratsiooniks olemine on ikka enesetunnet kergitav. Samas arvan millegipärast, et suur osa kirjutajatest on vähemalt päris blogimise alguses soovinud lihtsalt enda jaoks oma tegemisi ja mõtteid kirja panna, nii nagu minagi. Küsimus on ainult selles, et kui avalikult seda teha. Kui blogi kohe alguses varjatuks teha, on tegemist tõesti ainult enda kinnise päevikuga, iseenda mõtete korrastamisega, oma eluloo fikseerimisega.  Kui kirjutada küll avatud blogi, aga seda  mitte kellelegi jagades… oleks huvitav testida, kui kaua võtab aega, enne kui sind leiavad puhtjuhuslikud lugejad ning nende kaudu info liikumine-linkimine su lugejaskonda hakkab kasvatama. Kui blogi juba blog.tr-sse panna, siis muidugi lugejatest puudust ei tule…